SOMO MAR 25
Ang’o Momiyo Igero Ute Romo to Igerogi Nade?
Puonj maduong’ mar Muma miwuoyoe e Od Romo en wach Pinyruodh Nyasaye—mano e wach maduong’ ma Yesu ne olando.—Luka 8:1.
Gin kuonde mag lamo madier e alwora. Kuondego ema Joneno mag Jehova timoe chenro mag lando wach maber mar Pinyruoth. (Mathayo 24:14) Ute Romo igero mopogore opogore, kata kamano, onge moger e yor nyisruok, kendo moko kuomgi itiyogo gi kanyakla mokalo achiel. E higini machiegni mokalo, mondo joma siko medore e kanyakla oyud kar chokruok, wasegero Ute Romo gana gi gana, chiegni abich e odiechieng’. Mano nyalore nade?—Mathayo 19:26.
Igerogi gi chiwo mawuok e piny mangima. Chiwogo ioro e bad ofis mar alworano mondo kanyakla madwaro gero Od Romo oyud pesa maok ng’adie ohala.
Igerogi gi joma ochiwore maok chul mawuok e kit ogendini mopogore opogore. E pinje mang’eny oselos Grube mag Gero Ute Romo. Grube mag jogedo mochiwore dhi e kanyakla moro bang’ machielo e piny moro, kendo gidhi kata mana kuonde matek chopoe e pinyno, mondo gikony kanyaklago e gero Utegi mag Romo. E pinje mamoko, oseket Joneno moko molony mondo ochung’ ne gero Ute Romo koda loso kuonde mokethore. Kata obedo ni nitie jogedo mang’eny molony ma chiwore e konyo tich kuonde migeroe Ute Romo, jo kanyakla ma igedonegi e alworago ema bedo mang’eny kuom jogo duto mochiwore. Mano nyalore nikech roho mar Jehova chwalo joge kendo gitimo kinda gi chunygi duto.—Zaburi 127:1; Jo-Kolosai 3:23.
Ang’o momiyo waluongo kuondewa mag lamo ni Od Romo?
Ere kaka gero Ute Romo e piny mangima nyalore?
Puonjri Weche Momedore
CHOKRUOGEWA
Ang’o ma Timorega e Kingdom Hall?
Ng’i vidioni mondo ine iwuon.
GIN JOMAGE MATIMO DWARO MAR JEHOVA E KINDEGI?
Ang’o Mipuonjo e Chokruoge mag Joneno mag Jehova?
Be isegapenjorie gik mitimoga e chokruogewa? Onge kiawa ni ng’eyo puonj mabeyo mipuonjo kuno biro mori ahinya.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn